**Simon Dávid atya előadása az igaz és hamis reményről a Mária Rádió támogatói vacsoráján 2025.01.17**

Miben reménykedünk, hogy mitől leszünk boldogok? Azt is mondhatnánk, hogy ez egy axióma, hogy minden ember a boldogságra törekszik. Minden embert leginkább az motivál, hogy jól akarja érezni magát, és a szenvedést el akarja kerülni. Az a kérdés, hogy mi hol keressük, meg miben keressük, meg mitől reméljük azt, hogy boldoggá fog tenni minket.

Az életemnek az egyik legnagyobb tragédiája az volt, hogy nekem eszembe nem jutott. Én nem tudom, hogy önöknek mikor jutott eszébe először az, vagy mikor tudatosodott, hogy az Isten önöket boldoggá akarja tenni. De egy zárójeles megjegyzés, hogy most én boldogság alatt mit értek.

Tehát én boldogság alatt nem egy hangulatot értek, meg eufóriát értek, hanem úgy mondanám, hogy békét, megelégedettséget, derűt. Tehát most én így használom a boldogságot. És hát ugye, hogyha az Istent kivesszük a képletből, tehát hogyha valaki nem tőle várja a boldogságot, akkor mi marad? Kérdezem én.

Mi marad? Maradnak a dolgok. Bagdi Emőkének hallottam egyszer egy előadását, és azt mondta, hogy csináltak boldogságkutatást, és kiderült, hogy egy új autónak átlagosan három hétig örül az ember. Aztán mitől várhatjuk még a boldogságot? Esetleg a hírnévtől? Társadalmi státusztól? Hogy milyen embereknek a nevei vannak a telefonomban? Vagy hogy én sikeres vagyok azon a hivatás területen, ahol működök? Esetleg ettől? Vagy esetleg az érzéki kielégüléstől? Vagy esetleg várhatjuk a boldogságot még a pénztől, de a pénz az általában mihez kell, hogy tárgyakat vegyünk, meg jó sokat tudjuk szórakozni.

Ugye mostanában ez egy ilyen lózung, hogy nem tárgyakat, hanem élményeket kell gyűjteni. Most nagyon ezt próbálják szuggerálni. De, testvéreim, hol vannak azok az emberek, akik így kielégülést nyertek? A dicsvágy hajkurászása közben, a becsvágy hajkurászása közben, az élvezetek hajkurászása közben, vagy a pénz hajkurászása közben? Hol vannak a megelégedett emberek? Nincsenek, ugye, mert nincs megérkezettség.

Ha van egy autó, akkor kell egy jobb, egy drágább. Hogyha az ember elér a saját szakmájában valahova, akkor följebb kívánkozik. Hogyha az embernek van valamiféle ismertsége, akkor még nagyobb ismertséget akar. Hogy még több ember csodálja. Hogyha az ember kokainista, akkor még több kokaint akar, ugye? Hogyha az ember rabja, mondjuk, a szexualitásnak, akkor még nagyobb szexuális élményekre vágyódik. Nincs vége.

Az ember mindig fut utána, aztán mihelyt megvan, azon nyomba kicsúszik a keze közül. Ezt Michael Phelps-től olvastam, hogy milyen depresszióba esett mindig a győzelmei után. Megvan, fönn áll a dobogón, tapsol neki pár millió ember, vagy tízmillió, százmillió, és utána mi kezdődik? A fölkészülés a következő aranyra. Mint a hülye, megint megy előre. Se vége, se hossza.

De nézzük meg, hogy mit mondtak a szentek. Mert valójában ők ezt elmondták, hogy aki itt keresi a boldogságot, az egy lúzer, az egy szerencsétlen. Azt mondja Sziénai Szent Katalinnak az Isten, kinyilatkoztatásban: „Gondold meg, drága leányom, hogy ugyanaz történik a lélekkel: vagy nekem kell szolgálnia és bennem kell remélnie, vagy a világban és önmagában bízhat.” Azt mondja az Isten. Vagy bennem remél, vagy önmagában és a világban. „És annyira szolgál a világnak, amennyire a saját érzékiségét szereti és szolgálja. Abban reménykedik, hogy ebből a szeretetből és szolgálatból örömet és érzéki hasznot merít, mivel azonban reményét véges, mulandó dologba vetette, ezért az elfogy, és ő valójában soha nem éri el azt, amire vágyott.” Tehát azt mondja az Isten, hogy ha valaki érzéki úton, a világtól várja a boldogságot, azt soha nem tudja elérni. Ugye, mert ez a fajta boldogság, ez a bioszintjén van. Úgy, hogy az agyunk jutalmazás-központjában fölszabadul egy kis dopamin. Örülünk neki, mint majom a farkának, aztán utána megint lecsökken, és megyünk az újabb dopaminfröccs után. És tök mindegy, mi a dopaminfröccsünk, a siker, a pénz, az érzéki örömök. Legtöbb ember így él, dopaminfröccstől dopaminfröccsig.

Azt mondja Keresztes Szent János: „Ami kevesebb Istennél, az nem elégítheti ki a szívet.” Azt mondja Nagy Szent Leó pápa: „Ha az ember földi dolgok után vágyódik, ha el is éri, akkor sem teszik őt azok boldoggá, hanem szerencsétlenné.”

Aztán azt mondja Wilfred Stinissen karmelita szerzetes: „Az ember tényleg furcsa egy alak, nem ismeri saját adottságait. Azt hiszi, hogy apró nevetséges dolgok képesek kielégíteni vágyait. Pénz, társadalmi státusz, holmi csecsebecse. Bárcsak konzultálna emlékezetével, s visszaemlékeznék bizonyos dolgokra, amelyeknek boldogsággal kellett volna szolgálniuk, ehelyett a csalódás lett a vége. Gyorsan felfogná, hogy azt csak a végtelen képes kielégíteni, és akkor az egyetlen felé fordulna, aki soha nem okoz neki csalódást.”

Na de valamiről még nem beszéltünk. Azt megállapítottuk, hogy a pénz utáni vágy, a hírnév utáni vágy, a társadalmi státusz utáni vágy, az ismertség utáni vágy, az emberek elismerése utáni vágy, az érzéki kielégülés hajkurászása, a tárgyak, azok nem tesznek boldoggá. De akkor még mi jöhet számításba, a kutyán kívül? Mi jöhet még számításba? Hogy az emberek majd boldoggá fognak tenni, ugye? Nagyon sokan azt gondolják, hogy majd megtalálják az igazit, és onnantól kezdve nincs más dolguk, mint boldognak lenni. Ugye, itt sok régebb óta házas van.

És nem azért nevettek, mert önöknek így nem sikerült ez. És hogyha jobban választottak volna, akkor sikerülhetett volna, hanem ilyen formában ez képtelenség, hogy egy teremtmény betöltse maradéktalanul egy másik embernek tartósan a szívét. Ugye aki elhiszi ezt a tündérmesét, vagy nem tudom, ilyen infantilis, hogy van egy olyan ember, akit megtalál, és ő tökéletesen, tartósan, maradéktalanul majd boldoggá teszi, az attól tartok, hogy túl sok romantikus hollywoodi filmet nézett.

Igen, testvéreim, úgy általában addig érezzük, hogy a másik betölti maradéktalanul a szívünket, amíg van szerelem, ami ugye két-három éven belül az esetek túlnyomó többségében elmúlik, meg amíg van borzasztó aktív szexuális élet. És utána ezek elmúlnak, és akkor elkezdünk gondolkodni, hogy jó választottunk-e. Igen, testvéreim, a helyzet az az, ez a fájdalmas valóság.

Az Isten azt szeretné, hogy rádöbbenjünk, hogy csak ő képes minket maradéktalanul megelégedetté tenni. Teremtmény vagy teremtett dolog erre nem képes. De hogy nem csak én mondom ezt, nálam okosabbak is ezt mondták. Aquinói Szent Tamás a következőt írta: „Semmilyen teremtmény soha nem volt képes betölteni az ember szívét. Egyedül Isten töltheti be azt végtelenül.” – Ugye? Lehet, hogy kevesebb lenne a válás.

Mert nagyon sok ember egész életében a szerelmet hajkurássza. Mert az miért jó, mert amíg szerelmes, és az agyába megy a zsongás, addig egy pillanatra képes pár hónapig, évig elfeledkezni a lelkének a nyomoráról. Mert az agyában lévő zsezsgés elnyomja azt, hogy milyen kaotikus állapotban van a lelke.

És ugye ezért van az, hogy mennyien nem tudnak megállapodni. Mert azt várják a másiktól, hogy a másik az ilyen eufórikus állapotban tartson engem életem végig. Jó, azt mondja C.S. Lewis: „Az emberek nem tudják egymást igazán boldoggá tenni hosszú távon.”

És hát nézzük azt, hogy akkor van-e valami másik út? Ugye azok, akik így próbálnak boldogok lenni, embereken keresztül, meg azokon a dolgokon keresztül, amit az előbb elemezgettünk és felsoroltunk, ők azt mondják, hogy a boldogság az csak pillanatok. Nem tudják elképzelni, hogy a boldogság az a lélek szintjén is képződhet. És minél inkább egyesül az ember a benne lakó Istennel, annál inkább békés, derűs, megelégedett, boldog lesz.

Én is ezt nagyon sokáig nem tudtam elképzelni. És mindenhol kerestem a boldogságot, csak Istenben nem. És ezért nem sikerült sehogy se. Eufóriákban volt részem, meg élményekben, csak éppen tartós békét, kiegyensúlyozottságot, megelégedettséget, boldogságot nem éreztem.

Na de nézzük, hogy mit mondtak erről a szentek. Azt mondja Loyolai Szent Ignác: „Aki Istent bírja, annak semmi sem hiányzik, még ha nincs is semmije.” Azt mondja Kronstadti Szent János: „Ha Krisztus nincs jelen a szívünkben, az ember mindennel elégedetlen. Semmiben sem talál boldogságot, sem az egészségben, sem a kényelemben, sem a rangban vagy a megtiszteltetésben, sem a szórakozásban, semmiben sem.”

Hát csak képzeljünk bele, tegyük föl, hogy minden összejön, amit elképzeltünk. Az emberek többségének nem szokott sikerülni, amit eltervez 20 éves korában, hogy minek kell összejönnie. Hogy nem tudom, legalább akar keresni nettó 1 milliót home office-ban, 4 óra munkával, és akar majd szépen, nem tudom, Zuglóban egy családiházat, akar egy golden retrievert, meg akar két gyereket, meg egy csodálatos férfit, aki intelligens, jól kommunikál, föl tud rá nézni, és nem kell szaudi sejknek lennie, de azért ő is keressen legalább nettó 1 milliót, és harmonikus, gyönyörű, csodálatos házasságban éljenek. És mi van, hogyha ez bekövetkezik? Az emberek azt hiszik, hogy akkor boldog lennének, és mindig azon gondolkoznak, hogy mi hiányzik a boldogsághoz. Bezzeg, hogyha nem ilyen főnököm lenne, bezzeg, ha nem ilyen férjem, feleségem lenne, bezzeg, hogyha a gyerekem nem őrült volna meg ennyire a pubertásban, bezzeg, hogyha egy kicsivel több pénzt keresnék, bezzeg, hogyha a nagymamám nem lenne beteg, akkor végre boldog tudnék lenni.

Mindig azt lesik, hogy mi hiányzik, mi hiányzik az életben, vagy miért, minek kéne még megvalósulni, hogy végre boldogok legyenek. De ha véletlenül megvalósulna, ez a vicc az egészben, akkor is boldogtalanok lennének. Egyszer volt nálam egy hölgy, egyszer találkoztam vele, ilyen 40 év körüli, és azt mondta nekem, úgy szégyellem magamat, atya. Nekem megvan mindenem, amiről régebben álmodtam, és mégis boldogtalannak érzem magam. És ezt mondja, ezért úgy szégyellem magam. Aztán gyorsan felállítottam a diagnózist, mondom, mélyebb kapcsolatba kéne lépni az Istennel.

Jó, aztán nézzük tovább. Mindig ez egy nagy dilemma, hogy mennyi idézetet hozzak, de ilyen szofisztikált társaságnak sok idézet kell. Nehogy azt mondják, hogy én itt össze-vissza beszélek.

Az elitet el kell kényeztetni szép, velős, tartalmas idézetekkel. Azt mondja Athoszi Porfíriosz atya: „Amikor megtalálod Krisztust, elégedett vagy, nem vágysz semmi másra, nyugodt leszel, más emberré válsz.”

„A lélek nem nyugszik meg addig, amíg nem érzi magát közel a Teremtőhöz”, írja Matta el Meskin. Vianney Szent János: „Milyen nagy vagy te, ó lelkem, hiszen egyedül Isten képes kielégíteni.” És végül egy utolsó, Athoszi Sziluántól: „Ám de manapság sokan úgy élnek, hogy saját akaratukat és eszüket követik. Elhagyják a szent parancsolatokat, azt hiszik, hogy az Úr nélkül is megtalálják földi örömüket, és nem tudják, hogy egyedül az Úr a mi örvendezésünk, az ember lelke csak az Úrban találhat örömet.”

Igen, testvéreim, erre nagyon sokan nem jönnek rá. Attól tartok még keresztények is. Kíváncsi lennék, hogy hány keresztény várja Istentől, hogy boldog legyen. Vagy éppen azt várja az Istentől, hogy segítse megvalósítani azt, amitől ő úgy gondolja, hogy majd boldog lesz.

És hogy az imáinknak mi a tárgya, az, hogy az Isten intézze el azokat a dolgokat, amik úgy gondoljuk, hogy a boldogságunknak az akadályai, és így megvalósuljon a saját akaratunk az életünkben, vagy pedig az imában az Isten akaratát keressük, mert tudjuk, hogy csak az Isten akaratának a megvalósulás az életünkben, az tesz minket boldoggá. Képzeljétek el, megnéztem a reményt a katolikus lexikonban, hogy az ószövetségi nép az Istennel kapcsolatban miben reménykedett. Azt mondja: „Kezdetben tárgya az ígéret földje, a tejjel-mézzel folyó Kánaán.” Tehát ez volt a reményének a tárgya. Hogy majd elmegyünk egy olyan helyre, ahol könnyebben élünk.

Értitek-e, hogy nem lehet-e, hogy nekünk is körülbelül ilyen a reményünk tárgya. Hogy majd sikeressé tesz minket az Isten az életben. Hogy könnyű életünk lesz, könnyű gond nélküli életünk lesz.

Testvéreim, könnyű, gond nélküli életet nem ígért az Úr Jézus. Hanem azt ígérte, hogy nem lesz szenvedés nélküle, ha belé kapaszkodunk. Azt ígérte, hogy ő nem óv meg a szenvedéstől, hanem megerősít a szenvedésben. Ezt ígérte meg Jézus. Nem azért jött, hogy megszüntesse a szenvedést. Nem azért, hogy megmagyarázza, hanem hogy megtöltse a jelenlétével. Ezt ígérte. Ugye Amerikában megy, hogy is hívják, ez a sikerteológia. Hogyha te elkezdesz Istenhez közelíteni, akkor ő prosperálóvá teszi gazdaságilag az életedet. Hát ez mese habbal, ez nem evangélium.

Aztán az ószövetségi nép fiai abban reménykedtek, hogy a honfoglalás után a jólétet és a veszedelemtől való szabadulást adja meg az Úr. Hogy mi most ebben reménykedünk, hogy mindenki száz évig fog a családban, egészségesen élni, hogyha szépen jó sokat imádkozunk? Ez a reményünk tárgya? „Aki oltalmazza a benne bízókat.”

Lehet, hogy nagyon sok embernek ószövetségi a reménye az Istennel kapcsolatban. Na, de hogy térjünk vissza arra, ezt mondták a szentek, de nem véletlenül mondták ezt a szentek a boldogsággal kapcsolatban, mert a Szentírás is ezt mondja.

Már azért az Ószövetségben, a zsoltárokban is megjelenik, például a 37. zsoltárban: „Az Úrban leld örömedet és ő betölti szíved, vágyát. Ajánld utadat az Úrnak, remélj benne és ő irányít majd.” A 64. zsoltár: „Az igaz, örvend az Úrban és Őbenne bízik, Őbenne dicsekszik minden igaz szívű.”

Rómaiakhoz írt levél: „Hiszen az Isten országa nem eszem-iszom, hanem igazságosság, béke és öröm a Szentlélekben.”

Aztán Jakab apostol levele: „a tanítást váltsátok tettekre, ne csak hallgassátok, mert különben magatokat csaljátok meg. Aki figyelmesen tanulmányozza a szabadság tökéletes törvényét, és ki is tart mellette, aki nem feledékeny hallgatója, hanem tettekre váltója, az a maga útján boldogságot talál.”

És mit mondott Jézus? Azt mondta: „Az én békémet adom nektek, nem úgy, ahogy a világ adja.”

Békét csak az Isten tud adni. Nehéz lemérni, hogy mennyire vagyunk közel az Istenhez, de a békén keresztül le lehet mérni, mert azt mondta egy nagy dominikánus misztikus, Eckhart Mester, (azt hiszem XIII. század), hogy „Minden lélek olyan mélyen van a békében, amilyen mélyen Istenben, és olyan messze a békén kívül, amilyen messze Istenen kívül.”

És mit mondott még Jézus? „Ezt azért mondtam nektek, hogy örömötök legyen, és örömötök teljes legyen.” És előtte mit mond? „Maradjatok meg az én szeretetemben.” Akár így is fordíthatnám: maradjatok szeretetkapcsolatban velem. És akkor az én örömöm lesz bennetek. És úgy tudtok szeretetkapcsolatban maradni velem, ha megtartjátok a tanításomat, akkor szerettek engem. Ami egy erős kapcsolatra vonatkozik, a bűn kerülésére, ami a kapcsolatot rohasztja, és valójában a kapcsolattartás eszközei a szentségek és az imádság, Szentírás-olvasás, böjt.

Tehát ezt mondja az Úr is. Maradjatok meg az én szeretetemben. Isten az szeretet, ugye János apostol első levele, és azt akarja, hogy megnyíljunk az ő szeretetére, és csak ez a szeretet tudja boldogítani a lelkünket, csak a végtelen isteni szeretet. Dolgoktól jövő élvezet meg embertől jövő szeretet nem tudja megelégíteni az embernek a szívét tartósan.

Végül, ez a kedvenc idézetem, Sziénai Szent Katalinnak ezt mondta az Isten magánkinyilatkoztatásban, a Dialógusban található: „Akik nem mondhatnak engem magukénak, nem tudnak betelni akkor sem, ha övék a világ, mert a világ dolgai kevesebbek, mint az ember, hiszen azok teremtettek az emberért, és nem az ember azokért, emiatt nem tudják betölteni őt. Én tudom egyedül betölteni az embert.” Szoktam mondani, ha én lennék az egyház marketingese, ezt írnám ki mindenhova: „Én tudom egyedül betölteni az embert.” – Isten. És aláírnám: napi egy óra ima, havi szentgyónás, napi szentírás-olvasás, minél több szentmise. És kész. És aki eléggé nyomorog, és hisz neki, az elkezdi csinálni, és mi kezd el történni benne? Elkezd egyesülni az Istennel, aki maga a szeretet.

Mert keresztény életünk célja: egyesülni a bennünk lakó Istennel. Átistenülni, teózis, engedni Istennek, hogy Isten lehessen bennünk. Erről szól az egész kereszténység, nem dolgok végzéséről, hanem egy szeretetkapcsolat ápolásáról, a szerető Istennel, hogy ez a szeretet, ez betöltse a szívünket, és ezt a szeretetet ajándékozzuk tovább.

Két dolog tudja, idézőjelben mondom, hogy „dolog”, boldogítani az embert: az Istentől jövő szeretet, ezért kell mély, intenzív Isten-kapcsolatot ápolni, és a szolgáló szeretet. Ez a kettő tudja boldogítani az embert hosszú távon. Semmi más. És ugye, hogy kitérjek arra, hogy hogyan leszünk boldogok, testvéreim, hát a kapcsolaton keresztül, az Istenhez való kapcsolódáson keresztül. Szentségek és ima.

Azt mondja Jacques Philip atya: „Az imádság megelőlegezi számunkra a Mennyek Országát. Egy olyan boldogságot pillanthatunk és ízlelhetünk meg általa, ami nem e világból való, és amit itt a Földön semmi nem adhat meg, mert ez az Istenben való boldogság, amely osztályrészünk, és amelyre teremtettünk.” Ugyancsak tőle: „A tapasztalat is az bizonyítja, ha kitartóan imádkozunk, még ha nehezebb időszakokon is megyünk keresztül, ha a lélek kiszáradt sivataga és különböző szenvedések is tesznek próbára minket, lassanként mégis mélységet, békét és biztonságot találunk Istenben, megtaláljuk benne a boldogságot.” Igen, testvéreim, és amikor azt kérdezzük, hogy miért nem érezzük Krisztus békéjét, vagy miért nem érezzük Krisztusnak az örömét, akkor lehet, hogy azért, mert nem teszünk bele kellő energiát az Isten-kapcsolatunkba. Mert minden kapcsolat idő és energia.

És ugye a félóra az a napunk két százaléka. Legalább, aki komolyan veszi az Istent, annak legalább napi egy órát kell imádkoznia. És napi egy órát bárki tud imádkozni, ezt láttam tavaly. 48-an csináltuk az Exodus-t, láttam, hogy egy hatgyerekes családanya elmondta a Pompeji rózsafüzért, pedig az másfél óra ima.

Tehát napi egy órát mindenki tudna imádkozni valójában, csak ugye ehhez elszántság kell, mert az imádság az nem szórakoztató. És ugye ez a mi nagy problémánk testvéreink, hogy nagyon kevesen veszik igazán komolyan Krisztust. Nagyon keveseknek van az életének a középpontjában Krisztus.

Nagyon kevesen vannak, akik sok időt töltenek Krisztussal. Nagyon kevesen vannak, akik mondják a rózsafüzért, nagyon kevesen vannak, akik legalább az Újszövetséget elolvassák, nagyon kevesen vannak, akik minden nap olvassák a Szentírást, legalább egy szakaszt. Nagyon kevesen vannak azok, akik havonta gyónnak. Nagyon kevesen vannak azok, akik legalább még, ha tudnak, elmennek vasárnapon kívül máskor is Szentmisére. Na, hát a böjtölésről meg ne is beszéljünk, ugye? Tehát ez itt a probléma, testvéreim. A szentek ezért voltak boldogok. Mert ők az imádság emberei voltak. Ők folyamatosan az Isten felé fordulva éltek és tőle várták a boldogságot. A Szűzanya is, többek között, ezért is volt boldogságos. Tökéletesen be tudta fogadni az Istent. Nemcsak a méhében hordta, hanem a szívében is. Igen, testvéreim, és ez az út, és nincs más út.

És mindenki, aki Istenen kívül várja a tartós boldogságot, testvéreim, az meg fogja tapasztalni előbb-utóbb, hogy azok a dolgok, amiktől várta a nagy boldogságot, nem hozták el. Mert csak Isten tud minket tartósan boldoggá tenni.

Igen, testvéreim, imádkozni kell. Minden erőtlenségünk oka, minden hanyatlásunk forrása elsősorban az imádságnak a hiánya. Kell-e sokat imádkozni? Mennyiség számít-e? Mit látunk? Az első, amit látunk, az, hogy az Úr – Lukács 18,1 – példabeszédet mondott arról, hogy szüntelenül kell imádkozni, és nem szabad belefáradni. Azt hiszem, az első tesszalonikaiakhoz írt levelében mondja Pál: „imádkozzatok szüntelenül.”

Jó, a szüntelen imádság nem azt jelenti, hogy szüntelenül mondunk valamit, mint mondjuk az ortodoxok, akik szó szerint vették, szüntelenül mondják a Jézus-imát, hanem szüntelen Isten felé fordulásban élni. Azt mondta Lisieux-i Kis Szent Teréz: „én amennyire visszaemlékezni tudok, nem telt el úgy három perc, hogy a jóságos Istenre ne gondoltam volna.” Isten felé fordulásban élni.

Aztán Jézus, azt látjuk az evangéliumokban, hogy az éjszakát imában töltötte. Este hozták a betegeket, ott a következő mondat, következő nap nagyon korán kelt, hogy elmenjen egy elhagyatott helyre imádkozni, Márk evangéliumában. Azt látjuk, hogy a szentek mind az imádság emberei voltak.

Olvassatok után Bódi Mária Magdolnának, mennyit imádkozott. De az összes szent mind imádkozó ember volt. Nem az, hogy este egy kicsit fohászkodott.

És mi a megtérés? Radikális Isten felé fordulásban élni. Ezt a radikális Isten felé fordulást a mindennapokban csak az imádságon keresztül tudjuk megvalósítani. Aki nem mélyen imádságos, az nem mondhatja magáról, hogy megtért keresztény. Ez az igazság.

És testvéreim, a vasárnapi kereszténység, mély komoly ima élet nélkül még soha nem tett senkit boldoggá. Ezért is van az, hogy egy csomóan azt mondják, mi ezt megpróbáltuk, nem működött. Elmentük vasárnap misére, meg elmondtuk este, hogy én Istenem, Jó Istenem, lecsukódik már a szemem, de ez nem segített.

Igen, testvéreim, mert ennyi imával nem lehet elnyerni Krisztusnak a békéjét. Úgyhogy, ha lesz imádság, akkor kivirágzik a lelkünk, kivirágzik körülöttünk minden, és elkezdünk növekedni. Mindenféle szinten. Közösségi szinten, plébánia szintjén, a magyar katolikus egyháznak a szintjén, minden szinten.

Ha nem lesz imádság, mert azt mondta Jézus, hogy nélkülem semmit se tehettek. Abból két dolog következik. Vagy Jézus nem akarja a növekedést, vagy lehet, hogy nélküle erőlködünk. Isten nélkül megpróbálunk jó embereknek lenni. És az Isten csak arra van, hogy megveregesse a vállunkat, hogy te mennyi jót tettél, nagyon jó.

Vagy pedig az imában teret engedünk Jézusnak, hogy ő használjon minket, hogy ő inspiráljon minket, hogy ő vezesse a gondolatainkat. Nem csak így Krisztus nélkül sok jót akarunk tenni, mert keresztények vagyunk.

És lezárom egy utolsó idézettel. Ez egy Blaise Pascal-idézet lesz: „Csak háromféle ember van. Az egyik fajta az, amelyik megtalálta Istent és szolgálja. A másik, amely minden igyekezetével keresi, de még nem találta meg. Végül a többi, aki úgy él, hogy nem keresi, és ezért nem is találta meg. Az elsők, tudniillik, akik megtalálták és szolgálják, értelmesek és boldogok.

A legutóbbiak, akik ugye nem keresik, ezért meg se találták, azok balgák és boldogtalanok. És a közbülsők, akik keresik, de még nem találták meg, azok boldogtalanok, de értelmesek.”

Köszönöm, hogy meghallgattatok. És adja meg az Isten mindannyiunknak, hogy Tőle várjuk a boldogságot. És ne a világi csecsebecséktől, meg ne elsősorban a teremtményektől.

És ezzel nem azt akarom mondani, hogy a keresztény embernél baj, hogyha törekszik arra, hogy gyarapodjon. Mert ugye mi nem a Gangesz partján ülünk egész nap és a köldökünket lesegetjük. Meg ezzel nem azt akarom mondani, hogyha valakinek van egy szövetségese az úton, mert házas, akire támaszkodhat, aki elviseli, aki meghallgatja. Hogy ez nem egy óriási dolog. És hogy ez nem tud hihetetlen sokat hozzátenni az ember életéhez.

Én csak azt mondtam, hogy az összes ilyen dolog, világi dolog, amire vágyunk, még ha meg is szerezzük, az se fogja betölteni a szívünket. Mert egyedül Isten tudja. Amen.